Aquitanien

Aquitanie (franz. Aquitaine [akiˈtɛn]) isch e historischs Gebiet, wo hüte zur Region Neu-Àquitània im Südweste vo Frankriich ghört. Geografii Aquitanie wird im Süde von de Pyrenäe und im Weste vom Atlantik begränzt. Es umfasst dr grösst Deil vom aquitanische Becki, e Landschaft wo rächt flach und geologisch jung isch; si wird hauptsächlig vo dr Garonne, dr Adour, dr Dordogne, dr Charente und ihri Näbeflüss entwässeret. Die Flüss hai sehr jungi Sedimänt aglageret. Nume im üsserste Nordoste und im Süde het s hügligi oder gebirgigi Gegende: Am Nordostrand vo der Region lit die ersti Steilstufe vom Zentralmassiv, an dr Gränze zu Spanie erhebe sich d Pyrenäe, wo dört scho meh wie 2000 m hoch si. Zwüschen em Zentralmassiv und em Kärngebiet vom aquitanische Becki befinde sich usdehnti, relativ niidrigi Chalchplateaus mit Usläufer bis grad vor Bordeaux. S Klima isch – abgseh vo de Hochlage – s ganze Johr duure mild. An dr Atlantikküste bedräit d Johresdurchschnittstämpratur über 15 °C, z Bordeaux öbbe 14 °C, an dr Gränze zum Limousin immer no 11 °C. Die Underschiid siis Resultat vo de milde Winter in dr Nöchi vo dr Küste. D Niiderschleg si relativ hoch und nähme gege Süde zue immer meh zue. Si falle vor allem im Winterhalbjohr. D Bodebeschaffeheit isch vilfältig: D Flussniiderige si meistens sehr fruchtbar, au s Vorland vo de Pyrenäe. Zwüschen ihne isch dr Bode aber meistens arm: d Chalchböde im Nordoste si guet für e Wiibau und spezialisierti Kulture wie Drüffle, Nüss und Obst, si aber wäge ihrer Durchlässigkeit nit geignet für en Ackerbau.